18/04/2022 | Administración LocalProvincial
Deputación Provincial da Coruña
Servizo de Promoción Económica, Turismo e Emprego
R. P. 17.512/2022. Aprobación das bases reguladoras do programa DP0040/2022

SERVIZO DE PROMOCIÓN ECONÓMICA, TURISMO E EMPREGO. SECCIÓN DE PROMOCIÓN E DESENVOLVEMENTO TURÍSTICO Por resolución do Presidente da Deputación núm.17.512, do 11 de abril de 2022, aprobáronse as bases reguladoras do programa de subvencións a concellos para realizar eventos de arte pública urbana na modalidade de pintura mural durante o ano 2022, co seguinte texto: BASES REGULADORAS DO PROGRAMA DE SUBVENCIÓNS A CONCELLOS PARA REALIZAR EVENTOS DE ARTE PÚBLICA URBANA NA MODALIDADE DE PINTURA MURAL DURANTE O ANO 2022 DP0040/2022 Exposición de motivos A Deputación da Coruña, no marco das súas competencias, destínalle importantes recursos á actividade de fomento, principalmente mediante a concesión de axudas económicas destinadas a promoción de actividades, investimentos e promoción dos eventos tractores de fluxos turísticos que atraian, visibilicen e consoliden turismo de calidade, pernoctas e fidelización. Neste eido, o desenvolvemento de eventos relacionados co desenvolvemento de programas de arte pública urbana na modalidade de pintura mural consolidan un perfil de visitante atractivo para a mellora do turismo provincial.1.–PARTE XERAL Base 1.–Réxime xurídico xeral. O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: • Lei 38/2003, do 17 de novembro, xeral de subvencións e Real decreto 887/2006, do 21 de xullo, polo que se aproba o seu regulamento. • Lei 7/1985, do 2 de abril, reguladora das bases de réxime local. • Lei 5/1997, do 22 de xullo, de administración local de Galicia. • Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. • Lei 39/2015, do 1 de outubro, de procedemento administrativo común das administracións públicas. • Lei 40/2015, do 1 de outubro, de réxime xurídico do sector público. • Lei orgánica 3/2018, de 5 de decembro, de protección de datos persoais e garantías dos dereitos dixitais. • Ordenanza xeral de administración electrónica da Deputación da Coruña do 6 de novembro de 2015. • Lei 9/2007, do 13 de xuño, de subvencións de Galicia. • Bases de execución do orzamento da Deputación da Coruña, vixentes no momento da concesión. • Ordenanza xeral de subvencións e transferencias da Deputación Provincial da Coruña. • Lei orgánica 3/2007, do 22 de marzo, para a igualdade efectiva de mulleres e homes. • Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. • Lei galega 11/2007, para a prevención e tratamento integral da violencia de xénero. • Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. • Ordenanza de uso da lingua galega na Deputación Provincial da Coruña, do 15 de setembro de 2017. • Lei 29/1998, do 13 de xullo, reguladora da xurisdición contencioso administrativa. • Lei orgánica 3/2007, do 22 de marzo, para a igualdade efectiva de mulleres e homes. • Lei do estatuto dos traballadores, aprobada por Real decreto lexislativo 2/2015, do 23 de outubro. Base 2.–Tramitación telemática e sinatura de documentación.2.1. Tramitación telemática. Polo que se refire ao tipo de tramitación, esta realizarase de maneira telemática (a través da plataforma SUBtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade local deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo oficial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2. Sinatura de documentación. A documentación deberá vir asinada como se indica: · No caso das certificacións, pola secretaría co visto e prace da alcaldía/presidencia ou concelleiro/a na que delegue. · No caso das declaracións, compromisos e outra documentación, pola alcaldía/presidencia ou persoa en quen delegue. · No caso das certificacións de gastos e ingresos, quen exerza as funcións financeiras ou de tesourería. Para estes efectos, deberán dispoñer de certificado dixital: · Quen ocupe a presidencia, a alcaldía ou concelleiro/a na que delegue. · Quen ocupe a secretaría da entidade local. · Quen exerza as funcións financeiras ou de tesourería. Base 3.–Requisitos e obrigas xerais das entidades locais.3.1. Ámbito local. Pertenceren á administración local da provincia da Coruña.3.2. Tramitación telemática. Tendo en conta que a tramitación será telemática, as entidades deberán dispoñer de: – Enderezo de correo electrónico que non poderá variar ao longo de toda a tramitación do expediente, xa que as comunicacións se dirixirán a ese enderezo. Excepcionalmente, no caso de modificar ese enderezo, de forma xustificada, deberán de notificalo á Deputación. – Certificado dixital a alcaldía ou concellería en que delegue, máis as persoas que ocupen a secretaría e tesourería.3.3. Obrigas económicas. Estaren ao corrente das súas obrigas coa Facenda Pública, coa Deputación e coa Tesourería da Seguridade Social.3.4. Conta xeral. Teren aprobada a última conta xeral que legalmente sexa esixible e presentada perante os órganos de control externo que correspondan.3.5. Procedementos de control económico-financeiro. Someterse, na súa condición de quen subscribe a conta, aos procedementos de control que poidan realizar o Consello de Contas de Galicia, o Tribunal de Contas ou calquera outro órgano de control interno ou externo, nacional ou europeo. Como resultado dos ditos procedementos poderase esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código Penal.3.6. Difusión do apoio da Deputación. Faceren constar de xeito visible a colaboración da Deputación da Coruña en toda a información (impresa, informática, de redes sociais ou audiovisual) que fixeran das actividades subvencionadas, así como na súa páxina web. Calquera comunicación ou publicación das accións desenvolvidas ou calquera información ou materiais de promoción (coma folletos, carteis ou presentacións en formato electrónico) deberán incluír a marca da Deputación integrada polo símbolo e logotipo que o acompaña en lugar que destaque axeitadamente.3.7. Transversalidade de xénero. Incorporar, con carácter xeral, a transversalidade de xénero a través do emprego dunha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero.3.8. Lingua galega. Utilizar, na comunicación e na produción escrita e oral (cartelería, publicidade oral e escrita, redes sociais, etc.) á que dea lugar toda a actividade subvencionada pola Deputación da Coruña, a lingua galega (segundo o disposto na Ordenanza de uso da lingua galega na Deputación da Coruña, BOP 186 de 29 de setembro de 2017). Estes requisitos e obrigas completaranse co previsto, no seu caso, na parte específica das bases da convocatoria. O incumprimento destas obrigas levará parella a perda da subvención. Base 4.–Solicitudes e prazo de presentación. As solicitudes presentaranse de xeito telemático, na sede electrónica da Deputación da Coruña, a través da plataforma de subvencións da Deputación (SUBtel). A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros, as rexistradas en formato papel e as solicitudes presentadas por sede electrónica da Coruña diferente á plataforma SUBtel. O prazo de presentación das solicitudes determinarase no anuncio de publicación da convocatoria deste programa no BOP, a través do Sistema Nacional de Publicación de Subvencións. A documentación que se ha de presentar para a solicitude é a relacionada no ANEXO I destas bases. No caso de que a unidade xestora detecte calquera deficiencia referida á solicitude ou documentación achegada, realizará requirimento á entidade solicitante, para que a emende a través da plataforma SUBtel, dispoñendo dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que a entidade solicitante non emende neste prazo, teráselle por desistido da súa solicitude. Non se admitirá máis dunha solicitude por entidade local en cada convocatoria, salvo as excepcións dispostas nas bases específicas. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará todas as anteriores. Base 5.–Procedemento de concesión e aprobación. O procedemento de concesión da subvención recollida nesta base tramitarase en réxime de concorrencia competitiva, de acordo co establecido no artigo 22.1 da Lei 38/2003, do 17 de novembro, xeral de subvencións. Para os efectos desta lei, terá a consideración de concorrencia competitiva o procedemento mediante o cal a concesión das subvencións se realiza mediante a comparación das solicitudes presentadas, a fin de establecer unha prelación entre estas de acordo cos criterios de valoración fixados nestas bases reguladoras e na súa posterior convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios. Logo de que o servizo correspondente, co carácter de órgano instrutor do procedemento de concesión, teña determinado as solicitudes recibidas e, se é o caso emendadas, que reúnen todos os requisitos regulados nestas bases, someteraas a un comité técnico de valoración, no caso de estar establecido na parte específica da convocatoria, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o previsto no apartado anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto. En función dos puntos asignados, e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así coma as solicitudes desestimadas, as desistidas e as non admitidas a trámite. No caso de producirse empate na puntuación mínima para obter a subvención, atenderase á data e hora de presentación das solicitudes empatadas, primando aquelas que se presentasen con anterioridade e atendendo ao crédito dispoñible. Exceptúase a obriga de facer a valoración e asignación de puntos de cada solicitude cando o crédito consignado sexa suficiente para atender a todas as solicitudes que reúnan os requisitos polo importe solicitado. A concesión realizarase segundo o regulado na parte específica da convocatoria, que poderá optar por unha das seguintes opcións en canto ao procedemento a seguir:  Concesión provisional/definitiva Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás entidades locais interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente. As alegacións que, de ser o caso, presenten as entidades locais interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presentaran alegacións no prazo establecido para o efecto, a resolución ata entón provisional terá o carácter de definitiva.  Concesión definitiva No caso de que a Unidade Xestora, detecte calquera deficiencia referida á solicitude ou documentación achegada, realizará requirimento á entidade local solicitante, para que a emende a través da plataforma SUBtel, dispoñendo dun prazo de 10 días naturais para aceptar a notificación e 10 días hábiles desde a esta aceptación para a corrección das deficiencias requiridas. No caso de que a entidade local solicitante non emende neste prazo, teráselle por desistido da súa solicitude. A Presidencia da Deputación ditará resolución de concesión definitiva, que deberá ser notificada ás entidades locais interesadas mediante a publicación no Boletín Oficial da Provincia. As resolucións de concesión deberán conter a relación das entidades locais solicitantes ás que se lles concede a subvención e a desestimación expresa das restantes solicitudes. Base 6.–Prazo de resolución e notificación. O prazo máximo para resolver será de 9 meses contados desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, de 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o disposto no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015 por ser un acto integrante dun procedemento de concorrencia competitiva. Ademais publicarase na páxina web da Deputación da Coruña (https://www.dacoruna. gal/portada/). Base 7.–Xustificación e pagamento.7.1. Prazo de xustificación. Segundo o indicado nas bases específicas.7.2. Documentación xustificativa. A documentación xustificativa é a indicada no ANEXO II desta convocatoria.7.3. Tramitación da xustificación. Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade local interesada atenda o requirimento, entenderase que desiste do seu pedimento, ditándose a resolución de perda do dereito ao cobro, que será notificada á entidade local beneficiaria. A Deputación da Coruña poderá requirirlle á entidade local beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co disposto nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de: · Falta de xustificación ou xustificación insuficiente. · Falta de achega da documentación requirida. · Demais causas establecidas no artigo 37 da Lei 38/2003, do 17 de novembro, xeral de subvencións.7.4. Consideracións xerais. · As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. · Nas bases específicas poderá preverse un anticipo prepagable. · O coeficiente de financiamento defínese como o cociente entre o importe da subvención solicitada e o importe do orzamento de gastos presentado. · O orzamento subvencionado para xustificar será o resultado de dividir o importe da subvención concedida polo coeficiente de financiamento. · En todo caso o importe da subvención que se ha aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade ou investimento superen o custo da dita actividade ou investimento. · Para a valoración do cumprimento da finalidade básica da subvención, terase en conta o seguinte: – No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención. – No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención. – No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. · A entidade local beneficiaria deberá pagar ós provedores de bens e servizos así como as persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. Gastos subvencionables: · Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención sempre que resultaran estritamente necesarios para executar o proxecto ou actividade subvencionada e se teñan devindicado no prazo previsto na convocatoria. · As bases específicas desta convocatoria detallan as contas e a descrición dos gastos que se consideran subvencionables nela. O importe de IVE non se considerará gasto subvencionable cando sexa susceptible de recuperación ou compensación pola entidade. · A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria con anterioridade á data de emisión da factura. · O importe do gasto subvencionable non poderá superar o valor razoable segundo as normas contábeis nin o prezo de mercado. · Non se poderán utilizar intermediarios que se limiten a xestionar a compra ou o servizo aumentando así o prezo final facturado.7.5. Pagamento. O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade local beneficiaria no modelo establecido con carácter xeral para todos os pagamentos pola Deputación. No caso de non atoparse ao corrente nas súas obrigas coa Facenda Pública, Seguridade Social e Deputación da Coruña, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo dun mes para xustifica que ten regularizada a súa situación; De non achegar xustificación no indicado prazo declararase a perda do dereito á subvención outorgada. Base 8.–Incumprimentos e sancións. O incumprimento dos prazos na presentación das solicitudes de axuda ou da emenda da documentación correspondente se procedese, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presentase a documentación xustificativa, a unidade xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades establecidas na Lei xeral de subvencións. A presentación da documentación neste prazo excepcional non eximirá á entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 9.–Desistencia da solicitude ou renuncia á subvención.9.1. Antes da concesión - desistencia da solicitude. Unha vez presentada a solicitude e antes da concesión, as entidades locais solicitantes, poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma SUBtel.9.2. Despois da concesión - renuncia á subvención. Unha vez publicada a resolución definitiva de concesión da subvención polo órgano competente, as entidades locais beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma SUBtel. Base 10.–Publicidade das subvencións concedidas. A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de datos nacional de subvencións da información establecida no artigo 20 da Lei 38/2003. Base 11.–Protección de datos persoais. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fun­damentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao trata­mento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais). 2.–PARTE ESPECÍFICA Base 1.–Obxectivos e réxime xurídico específico.1.1. Obxectivos. A Deputación da Coruña convoca esta liña de subvencións como parte da súa política de apoio ao turismo cultural a través de eventos de arte pública urbana na modalidade de pintura mural, facendo fincapé na potenciación do “street art”, traballo que realizan na rúa un conxunto de artistas que desenvolveron un modo de expresión gráfica mediante o uso de diversas técnicas, que se afasta do clásico graffiti. Esta corrente, en marcha desde os anos 90 en grandes urbes mundiais, deu pé a visualizar un produto turístico atractivo, unha alternativa para dar a coñecer un destino desde outra óptica, alcanzando un determinado tipo de cliente ao cal aínda non puideran acceder, ou ofrecendo outra alternativa á súa xa consolidada clientela turística. O obxectivo é potenciar todos os eventos destas características que se están a desenvolver e asentar ano tras ano en concellos da provincia da Coruña para atraer e fidelizar un turismo cultural, familiar e de alto valor económico para a provincia.1.2. Réxime xurídico específico. · Lei 7/2011, do 27 de outubro, de turismo de Galicia e normativa de desenvolvemento. Base 2.–Obxecto específico do programa. As axudas obxecto da presente convocatoria DP0040/2022 refírense ás actividades para o desenvolvemento de programas ou eventos (festivais, certames…) de arte urbana na súa modalidade de pintura mural que se desenvolvan en calquera dos concellos da provincia da Coruña durante o ano 2022 e que acheguen un mínimo de 3 obras exteriores orixinais en grande formato (mínimo 16 metros cadrados), de distintos artistas ou colectivos de artistas na edición do presente ano. Enténdense por eventos de arte urbana na súa modalidade de pintura mural, e serán obxecto de axuda aqueles programas, certames, festivais ou calquera outro formato con identificación e marca propia e recoñecible, programación diversa que aglutine diferentes propostas artísticas, organizado periodicamente, con data de celebración consolidada e orientada á consecución de públicos amplos ao redor dunha proposta de contidos coherente e definida. Serán obxecto de axuda os seguintes conceptos: – Honorarios dos artistas participantes. – Gastos en materiais e infraestruturas necesarias para a execución das obras de arte (guindastres, elevadores, estadas, arneses, rodetes, paletinas, compresores, cintas de carroceiros, ou calquera outro análogo que se use neste tipo de traballos artísticos). – Gastos de xestión (dirección, produción e comunicación). – Edición e impresión de materiais gráficos, aplicación de TIC, gastos en publicidade e comunicación e gravación de audiovisuais. – Gastos de desprazamento, aloxamento e manutención dos participantes. Base 3.–Gastos subvencionables. Consideracións respecto aos gastos subvencionables: · Na conta 607.–Traballos realizados por outras empresas, inclúense: – Traballos necesarios para o proxecto encargados a outras empresas. – Os gastos de manutención e aloxamento necesarios para a realización da actividade, que non son imputables á conta 629 por non ser persoal propio da empresa. Base 4.–Entidades solicitantes. Poderán ser beneficiarios desta convocatoria os concellos da provincia da Coruña que desenvolvan programas ou eventos de arte urbana na súa modalidade de pintura mural, cun mínimo de dúas edicións de antigüidade e que a última, previa ao obxecto da presente convocatoria, se celebrara con posterioridade ao ano 2017. Base 5.–Solicitudes. A documentación que se ha presentar para a solicitude é a relacionada no ANEXO I destas bases. A documentación da solicitude deberá vir asinada do seguinte xeito: · No caso de certificacións, pola secretaría co visto e prace da alcaldía/presidencia ou concelleira/o en quen delegue. · No caso de declaracións, compromisos e outra documentación, pola alcaldía/presidencia ou persoa en quen delegue. No caso de que a unidade xestora detecte calquera deficiencia referida á solicitude ou documentación achegada, realizará requirimento á entidade solicitante, para que a emende a través da plataforma SUBtel, dispoñendo dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que a entidade solicitante non emende neste prazo, teráselle por desistido da súa solicitude. Base 6.–Requisitos e obrigas específicas das entidades beneficiarias.6.1.–A comunicación, información e publicidade (impresa, informática ou audiovisual) derivada da realización destas actuacións deberá levar, en lugar visible, a imaxe corporativa da Deputación. Para estes efectos, deberán incluír o logo da Deputación da Coruña, de conformidade co seu manual de identidade corporativa. Os custes desta publicidade correrán a cargo da entidade beneficiaria da subvención.6.2.–Comunicarlle á Presidencia da Deputación da Coruña e á sección de Turismo, con carácter previo, a presentación das actividades subvencionadas e campañas de promoción relacionadas.6.3.–No caso de que para a realización das actividades subvencionadas a entidade beneficiaria subcontrate con terceiros, cando supere o 40% deberá previamente solicitar autorización.6.4.–O concello debe ter as licenzas, autorizacións e procedementos de aprobación preceptivos para a xestión das obras vinculadas á presente convocatoria.6.5.–Para acadar a condición de beneficiario o evento deberá ser paritario no xénero dos artistas convidados, polo que non poderá ser inferior da porcentaxe 70-30 en ambos xéneros.6.6.–Non se poderá presentar máis dun programa ou evento por concello.6.7.–Os programas ou eventos deberán estar aprobados debidamente por parte do órgano correspondente. Todas estas accións deberán axustarse á ordenación urbanística e á normativa sectorial vixente. Base 7.–Exclusións e compatibilidades. Non serán obxecto de subvención: 7.1.–Os concellos que contaran con subvención da Deputación da Coruña para o mesmo programa ou evento durante o presente ano 2022.7.2.–Os gastos que non se correspondan co obxecto específico da convocatoria. As subvencións outorgadas nesta convocatoria son compatibles con calquera outra subvención provincial para a mesma entidade beneficiaria, e para o mesmo período, sempre e cando non sexan para financiar o mesmo obxecto. Base 8.–Valoración das solicitudes, concesión definitiva, resolución e notificación.8.1.–Valoración das solicitudes. Para a valoración das solicitudes desta convocatoria seguiranse os seguintes criterios de baremación: Para os efectos de documentar a orixe dos/as artistas participantes, terase como referencia a nacionalidade que figure no DNI ou pasaporte correspondente a cada un/ha deles. As entidades deben acadar un mínimo de 50 puntos para obter a condición de beneficiarias desta convocatoria.8.2. Concesión definitiva. A concesión das subvencións realizarase mediante un réxime de concorrencia competitiva e será aprobada por resolución de Presidencia. A unidade encargada da tramitación administrativa do expediente, á vista da documentación que consta neste e logo da valoración das solicitudes de conformidade cos criterios de valoración establecidos nestas bases, formulará un informe proposta de resolución de concesión definitiva, debidamente motivado, que deberá expresar o solicitante ou a relación de solicitantes que cumpran os requisitos da convocatoria para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será remitido ao Servizo de Intervención para a súa fiscalización. No caso de non formular desistencia expresa, a subvención considerarase aceptada tacitamente.8.3. Resolución e notificación. A Presidencia da Deputación ditará resolución de concesión definitiva, que deberá ser notificada ás entidades locais interesadas mediante a publicación no Boletín Oficial da Provincia, e producirá os mesmos efectos que a notificación individual. Base 9.–Reformulación de solicitudes. Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención. Non entanto, esta deberá ser reformulada cando a entidade beneficiaria considere que non pode cumprir a totalidade da actividade subvencionada. A solicitude de reformulación deberá achegar a memoria adaptada co novo orzamento. Na resolución de concesión aprobarase, de proceder, a reformulación e manteranse as condicións de concesión da subvención, minorándose, no seu caso, o importe que corresponda. Calquera cambio que se aprobe reflectirase no apartado de datos económicos do expediente da solicitude. Base 10.–Cambio de obxecto. Neste programa de subvencións non se admitirán cambios de obxecto. O simple cambio dalgún dos conceptos de gasto subvencionados non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Base 11.–Xustificación e pagamento.11.1. Prazo de xustificación. O prazo para a xustificación das subvencións rematará o 31 de marzo de 2023 ás 14:00 horas.11.2. Documentación xustificativa. A documentación que se ha presentar para a xustificación é a indicada no Anexo II desta convocatoria e deberá vir asinada do seguinte xeito: · No caso das certificacións, pola secretaría co visto e prace da alcaldía/presidencia ou concelleiro/a na que delegue. · No caso das declaracións, compromisos e outra documentación, pola alcaldía/presidencia ou persoa en quen delegue. · No caso das certificacións de gastos e ingresos, quen exerza as funcións financeiras ou de tesourería.11.3. Pagamento. As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. O aboamento da subvención materializarase mediante ingreso na conta sinalada pola entidade. Disposición adicional primeira A presentación dunha solicitude de subvención supón a aceptación destas bases reguladoras. Disposición adicional segunda En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación.3.–ANEXOS DOCUMENTACIÓN ANEXO I.–Documentación da solicitude Documentación xeral: 1.–Documento acreditativo da delegación da alcaldía/presidencia, no seu caso, no que se especifique o alcance de dita delegación (presentación telemática das solicitudes de subvencións, sinatura electrónica de todos os documentos necesarios para a súa tramitación, incluíndo as certificacións). 2.–Certificación acreditativa do acordo de solicitude adoptado polo órgano municipal competente.3.–Autorización para que a Deputación poida obter, en calquera momento da tramitación do expediente, as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social.4.–Documento acreditativo da aprobación da última conta xeral que legalmente sexa esixible e da súa presentación perante os órganos de control externo que correspondan. Documentación específica: 1.–Memoria explicativa do proxecto que debe conter: · Breve descrición da actividade realizada, para os efectos de comprobar que é subvencionable nesta convocatoria. · Plano de localización das áreas de actuación. · Cronograma da realización das actividades do evento durante o ano 2022. · Resumo do evento, incluíndo: o Fotos detalladas de cada obra o Impacto das actividades relacionadas e descrición destas o Número de persoas beneficiarias directa ou indirectamente · Declaración de ter a acreditación da titularidade da propiedade ou dereito real que posúa sobre o ben inmoble ou, no seu caso, declaración de ter a autorización do propietario. · Compromiso de solicitar a licenza ou autorizacións preceptivas.2.–Certificación expedida pola secretaría do concello na que se acredite que hai un informe técnico no que constan os datos subministrados na solicitude para os efectos de baremación.3.–Certificación de dispoñibilidade dos terreos sobre os que se vai actuar.4.–Calquera outra documentación, compromisos ou manifestacións que sexa precisa para a valoración da solicitude. ANEXO II.–Documentación da xustificación Documentación xeral: 1.–Relación detallada de todos os ingresos de natureza pública ou privada obtidos para o mesmo obxecto, das subvencións doutras administracións públicas ou entidades privadas, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto, asinada por dúas persoas responsables do concello. No caso de concorrencia de subvencións públicas que estean xustificadas, poderá achegarse certificación da administración que a concedeu, na que se detallen os conceptos subvencionados e os importes xustificados e período ao que se refiren os gastos.2.–Acreditación do cumprimento da obriga de facer constar a colaboración da Deputación da Coruña en toda a información (impresa, informática ou audiovisual) que fixera das actividades subvencionadas.3.–Declaración de ter aprobada a última conta anual que legalmente sexa esixible e presentada ante os órganos de control externo que correspondan.4.–Declaración de non ter pendente de xustificación ningunha cantidade anticipada da Deputación na que xa rematara o prazo para a presentación dos xustificantes.5.–A entidade indicará se está ou non exenta do IVE e se está suxeita á regra do rateo a porcentaxe deducible, xa que só poderá terse en conta o cargo co dito imposto cando sexa soportado pola entidade e na porcentaxe que non fora deducible. Documentación específica: 1.–Memoria xustificativa das actividades realizadas.2.–Certificación expedida por quen exerza as funcións financeiras ou de tesourería da entidade local, e relación clasificada de pagos realizados agrupados segundo os conceptos que figuraban no orzamento da solicitude. Unicamente se admitirán xustificantes correspondentes a actividades realizadas entre o 1 de xaneiro e o 31 de decembro de 2022. Os xustificantes de gasto terán que estar expedidos nos períodos sinalados. Non obstante, naqueles casos nos que as actividades fosen realizadas no final do período da convocatoria de subvencións, poderían admitirse os xustificantes (factura ou documento equivalente) que fosen expedidos ata o día 16 do mes de xaneiro de 2023. No caso de programas ou eventos subvencionados en anos sucesivos, presentarase declaración de que os xustificantes que se achegan son distintos dos xa presentados en exercicios anteriores. A Coruña, 13 de abril de 2022. O presidente A secretaria Valentín González Formoso Amparo Taboada Gil